32006D0595
L 243/44
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 4 август 2006 година
за изготвяне на списък с регионите, за които се допуска финансиране от структурните фондове по линия на цел „сближаване“ за периода 2007-2013 г.
(нотифицирано под номер С(2006) 3475)
(2006/595/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1083/2006 на Съвета от 11 юли 2006 г. за определянето на общи разпоредби за Европейския фонд за регионално развитие, Европейския социален фонд и Кохезионния фонд и за отмяна на Регламент (EO) № 1260/1999 (1), и по-специално член 5, параграф 3 и член 8, параграф 4 от него,
като има предвид, че:
(1)
Съгласно член 3, параграф 2, буква а) от Регламент (ЕО) № 1083/2006 целта „сближаване“ е насочена към ускоряване на сближаването между държавите-членки и най-слабо развитите региони.
(2)
Съгласно член 5, параграф 1 от Регламент (ЕО) № 1083/2006 регионите, за които се допуска финансиране от структурните фондове за постигане на целта „сближаване“, са тези, съответстващи на ниво 2 от Номенклатурата на териториалните статистически единици (по-долу NUTS, ниво 2) по смисъла на Регламент (ЕО) № 1059/2003 на Европейския парламент и на Съвета (2), чийто брутен вътрешен продукт (БВП) на глава от населението, измерен чрез паритетите на покупателна възможност и изчислен въз основа на данни на Общността за периода 2000-2002 г., е по-малък от 75 % от средния БВП на ЕС 25 за същия референтен период.
(3)
Съгласно член 8, параграф 1 от Регламент (ЕО) № 1083/2006 регионите от NUTS, ниво 2, които биха отговаряли на критериите за допустимост за финансиране по линия на цел „сближаване“, ако прагът за допустимост беше останал 75 % от средния БВП на ЕС 15, но които са престанали да отговарят на критериите, тъй като номиналното им равнище на БВП на глава от населението ще превиши 75 % от средния БВП на ЕС 25, измерен и изчислен съгласно член 5, параграф 1, отговарят на изискванията за преходно и специфично финансиране от структурните фондове по линия на цел „сближаване“.
(4)
Следователно се налага да се изготви списък на регионите, за които се допуска финансиране.
ПРИЕ НАСТОЯЩОТО РЕШЕНИЕ:
Член 1
Регионите, за които се допуска финансиране от структурните фондове по линия на цел „сближаване“, са посочените в приложение I.
Член 2
Регионите, за които се допуска финансиране от структурните фондове по линия на цел „сближаване“ на база преходно и специфично подпомагане съгласно член 8, параграф 1 от Регламент (ЕО) № 1083/2006, са посочените в приложение II.
Член 3
Адресати на настоящото решение са държавите-членки.
Съставено в Брюксел на 4 август 2006 година.